雲香酒樓

雲香酒樓係一間原先喺廣東省廣州市城東開嘅老牌酒樓，又名雲香樓，喺清光緒三十年開業，由吉祥堂鄭雲卓揸莊，8人參股投資，5000兩銀為開業資本。初名雲香茶樓，開業嗰時係磚木結構瓦面二層樓，主營茶市同糕餅，以製作龍鳳禮餅、中秋月餅而出名，時有「西有蓮香，東有雲香」之美譽。民國18年前鑒街開馬路，雲香茶樓重新拆建成三層樓房，呈嶺南建築風格。

1956年改成公私合營，同年將鄰近嘅聚英、喜寶茶樓員工拼入雲香茶樓。1958年投資480萬，全面裝修改造茶樓，更新設備，擴建咗四樓同三樓，改名雲香酒樓。

雲香樓同西關榮華樓一樣，曾經係粵劇曲藝戲迷聚腳處，每日下晝曲藝團會喺雲香樓准點開鑼，不過聚會喺2007到2008年間中斷。出品有雲香顯貴雞、片皮鵝同冰花蛋散，深受顧客讚許。1994年雲香酒樓進入廣州市飲食服務企業十強之列。1998年，酒樓實行股份合作制經營。未結業前嘅雲香酒樓，原係廣州千禧年後尚存嘅最老四間茶樓之一。2011年廣州市公佈嘅第三批老字號名單中有雲香酒樓。2015年3月，雲香酒樓相信由於股權分配等問題，對外宣布結業。

越秀區史
廣州執咗笠嘅食肆
廣州史